b'\n_START_ARTICLE_\nNuori Hannibal\n_START_SECTION_\nJuoni\n_START_PARAGRAPH_\nTeoksen alussa, vuonna 1941 Hannibal on kahdeksanvuotias ja joutuu pakenemaan kotilinnastaan natsi-Saksan operaatio Barbarossan vuoksi. Lecterin perhe pakenee suvun mets\xc3\xa4stysm\xc3\xb6kille, jossa perhe aikoo odottaa sodan loppumista. Kolmen vuoden p\xc3\xa4\xc3\xa4st\xc3\xa4 neuvostoliittolainen panssarivaunu osuu m\xc3\xb6kille etsiess\xc3\xa4\xc3\xa4n vett\xc3\xa4 ja pian Hannibalin vanhemmat kuolevat r\xc3\xa4j\xc3\xa4hdyksess\xc3\xa4, kun saksalainen h\xc3\xa4vitt\xc3\xa4j\xc3\xa4lentokone pommittaa panssarivaunua. Hannibal j\xc3\xa4\xc3\xa4 sisarensa Mischan kanssa m\xc3\xb6kille, kunnes heid\xc3\xa4t yll\xc3\xa4tt\xc3\xa4v\xc3\xa4t saksalaisten hyv\xc3\xa4ksi toimivat liettualaiset sotilaat. Hannibalin l\xc3\xa4sn\xc3\xa4 ollessa n\xc3\xa4lk\xc3\xa4iset sotilaat tappavat Mischan sy\xc3\xb6d\xc3\xa4kseen h\xc3\xa4net. My\xc3\xb6hemmin neuvostoliittolaiset sotilaat l\xc3\xb6yt\xc3\xa4v\xc3\xa4t Hannibalin vaeltamasta mets\xc3\xa4st\xc3\xa4 traumatisoituneena ja puhekykyns\xc3\xa4 menett\xc3\xa4neen\xc3\xa4 ja viev\xc3\xa4t h\xc3\xa4net takasin perheen linnaan, joka toimii nyt orpokotina. Vuoden p\xc3\xa4\xc3\xa4st\xc3\xa4 Hannibalin set\xc3\xa4, Robert kuitenkin hakee Hannibalin orpokodista asumaan luokseen Ranskaan. Yhteiseloa ei kest\xc3\xa4 kauan, sill\xc3\xa4 Robert kuolee \xc3\xa4killisesti, jolloin Hannibal menee asumaan japanilaisen t\xc3\xa4tins\xc3\xa4, Murasakin luokse. Opiskellessaan l\xc3\xa4\xc3\xa4ketiedett\xc3\xa4 Ranskassa Hannibal tappaa ensimm\xc3\xa4isen uhrinsa, teurastajan nimelt\xc3\xa4 Paul Momund, joka on loukannut Murasakia. H\xc3\xa4nt\xc3\xa4 ep\xc3\xa4ill\xc3\xa4\xc3\xa4n murhasta mutta Murasakin keskeytyksen ansiosta h\xc3\xa4n ei joudu vastuuseen teoistaan._NEWLINE_Murhan my\xc3\xb6t\xc3\xa4 Hannibal p\xc3\xa4\xc3\xa4tt\xc3\xa4\xc3\xa4 kostaa sotilaille, jotka murhasivat h\xc3\xa4nen siskonsa tappamalla heid\xc3\xa4t mahdollisimman raa\xe2\x80\x99asti.'